Støtte af målene for bæredygtig udvikling på verdensplan:

Den Europæiske Unions og medlemsstaternes fælles sammenfattende rapport 2019

Del 1: Indledning

De Forenede Nationers 2030-dagsorden for bæredygtig udvikling (2030-dagsordenen) med dens 17 mål for bæredygtig udvikling er den internationale plan for fattigdomsudryddelse og bæredygtig udvikling. Den er derfor af største vigtighed som den fælles dagsorden, som alle lande skal handle efter for at opfylde menneskers behov inden for planetens begrænsninger. Den Europæiske Union og medlemsstaterne er selv fuldt engagerede i at gennemføre 2030-dagsordenen og fremme gennemførelsen heraf globalt gennem alle deres foranstaltninger udadtil. Den europæiske konsensus om udvikling anno 2017 (konsensussen) udgør en ny ramme for den fælles politik vedrørende udviklingssamarbejdet mellem EU og medlemsstaterne til støtte for gennemførelsen af 2030-dagsordenen.

Denne rapport giver et kort resumé af, hvordan EU og medlemsstaterne støtter gennemførelsen af 2030-dagsordenen i udviklingslandene gennem udviklingssamarbejde. Den opfylder en særlig forpligtelse i konsensussen om at udarbejde en sådan rapport i 2019 og hvert fjerde år herefter. I Rapporten fokuseres der på perioden efter september 2015, hvor FN's generalforsamling vedtog af 2030-dagsordenen. Den er et bidrag til EU's rapportering i 2019 på mødet i Det Politiske Forum på Højt Niveau vedrørende Bæredygtig Udvikling.

Denne rapport viser de fremskridt, som EU og medlemsstaterne har gjort indtil nu, og hvordan de agter at fortsætte deres bestræbelser. Den viser, at de kollektivt har bidraget til at gennemføre alle bæredygtige udviklingsmål i alle verdens udviklingsområder. EU og medlemsstaterne har arbejdet tæt sammen om at udarbejde rapporten i samråd med andre partnere, herunder Europa-Parlamentet og civilsamfundet. Arbejdsdokument fra Kommissionens tjenestegrene der ledsager denne rapport supplerer med detaljerede oplysninger om de fremskridt, der er gjort under hvert bæredygtigt udviklingsmål, herunder specifikke eksempler på EU's og medlemsstaternes foranstaltninger.

Del 2: EU's værdier og principper

EU og medlemsstaterne har ydet en vedholdende og stærk indsats til støtte for:

Øden multilaterale regelbaserede verdensorden med FN som kernen

Øet værdigt liv for alle, som forener økonomisk velstand og effektivitet, fredelige samfund, social integration og miljøansvar

Øretsstatsprincippet, demokratiet og principperne om lighed og solidaritet.

EU's og medlemsstaternes tilgang til globale udfordringer afspejler fuldt ud 2030-dagsordenen, Addis Abeba-handlingsplanen for udviklingsfinansiering og Parisaftalen om klimaændringer. Gennemførelsen af 2030-dagsordenen og andre aftaler er centralt for EU's optræden udadtil. Den globale strategi for EU's udenrigs- og sikkerhedspolitik giver en overordnet vision for et samlet, troværdigt og lydhørt EU-engagement i verden. Formålet er at gennemføre bæredygtige udviklingsmål på en omfattende og strategisk måde, der tager hensyn til sammenhænge mellem dem og virkningerne af EU's og medlemsstaternes foranstaltninger på alle niveauer. EU og medlemsstaterne er ligeledes fast besluttede på at arbejde sammen på en mere sammenhængende og koordineret måde til støtte for 2030-dagsordenen.

EU og medlemsstaterne har gennemført en rettighedsbaseret tilgang til udviklingssamarbejde, der omfatter alle menneskerettigheder. De har fremmet integration og deltagelse, ikke-forskelsbehandling, ligestilling og lighed, gennemsigtighed og ansvarlighed. De har arbejdet for at sikre, at "ingen lades i stikken", uanset hvor de bor, og uanset etnisk oprindelse, køn, overbevisning, alder, handicap, religion eller tro, seksuel orientering og kønsidentitet, migrationsstatus eller andre faktorer.

Ligestilling mellem kønnene er en vigtig EU-værdi, som er forankret i EU's politiske og retlige rammer. Kvinder og piger er vigtige aktører i udvikling og forandring. Ligestilling mellem kønnene er af afgørende betydning for bæredygtig udvikling.

Ligestilling mellem kønnene EU og medlemsstaterne har fremmet den fulde gennemførelse og besiddelse af menneskerettigheder og grundlæggende frihedsrettigheder for alle kvinder og piger, herunder via sikring af pigers og kvinders fysiske og psykiske integritet, arbejde for at udrydde menneskehandel, fremme af sociale og økonomiske rettigheder for piger og kvinder og styrkelse af deres stemme og deltagelse i beslutningstagningen. Dette eksemplificeres ved Spotlight-initiativet, det flerårige globale partnerskab mellem EU og FN, som startede i 2017, og hvis fokus har været at eliminere alle former for vold mod kvinder og piger. EU har bidraget med 500 mio. EUR til Initiativet til omfattende landeprogrammering i et begrænset antal lande – suppleret med regionale programmer. EU og medlemsstaterne har også arbejdet for at styrke kvinders indflydelse og stilling med henblik på at øge virksomhedernes produktivitet og katalysere økonomisk vækst, social samhørighed og social retfærdighed. I 2017 forpligtede de sig til at give over 25 mia. EUR i støtte til ligestilling mellem kønnene.

Del 3: Fremskridt i forhold til 2030-dagsordenen